<classify> MADEREVA wa magari ya serikali na ya viongozi wako katika hatari ya kupoteza ajira zao endapo watakutwa na makosa ya kuendesha kwa mwendo kasi na kuyapita magari kwa uzembe.Kupoteza ajira huko kunatokana na mikakati ya miezi sita kuanzia Septemba mwaka huu na Februari mwakani iliyowekwa na Baraza la Taifa la Usalama Barabarani ambalo limebainisha kuwa litawakamata, kuwaweka mahabusu, kuwapeleka mahakamani, na kuwaondolea sifa za madaraja C na E kwenye leseni zao hivyo kukosa sifa za kuendesha magari hayo.Hayo yalielezwa na Mwenyekiti wa Baraza hilo ambaye pia ni Naibu wa Waziri Wizara ya Mambo ya Ndani ya Nchi, Masauni Hammad Masauni alipokuwa akizungumzia mwelekeo na utendaji wa baraza jipya.Alisema pia wamepanga kuiomba serikali kutoa waraka maalumu utakaosaidia kuwadhibiti viongozi wa serikali wanaosaidia au kuchochea madereva kuendesha kwa mwendokasi hivyo kuwa chanzo cha ajali.Tumejipanga kuhakikisha tunadhibiti wimbi hili na ajali za magari ya serikali, kubwa tukakachofanya ni kuwaondolea sifa za leseni za daraja C na E ambayo inawapa uwezo wa kuendesha magari ya abiria na mizigo hasa ukizingatia kuwa hizi ndizo zinazowapa sifa za kuendesha magari hayo, alisema.Katika siku za hivi karibuni, kumekuwepo na ajali nyingi zinazotokana na magari ya serikali ambao wamekuwa wakilalamikiwa kuongoza kwa kutofuata sheria za usalama barabarani huku wengine wakidaiwa kuchochewa na viongozi wao kuendesha mwendokasi.Alisema pia watahakikisha madereva wanaoendesha magari ya viongozi wa serikali wanapata mafunzo ya msasa na mafunzo ya kuwaendesha viongozi na kutoa elimu kwa viongozi wenye dhamana na magari ya serikali ili nao wasaidie kuwadhibiti madereva kuepusha ajali.Pia tutaimarisha utendaji wa Kamati za Usalama Barabarani za Mikoa na Wilaya kwa kufuatilia kwa karibu na kufanya tathimini ya utendaji wa kamati hizo, kukutana na wenyeviti na makatibu wa kamati hizo kuweka mikakati ya pamoja ya utendaji na usimamiaji wa majukumu ya kamati hizo.Naye Naibu Waziri wa Ujenzi, Elias Kwandikwa ambaye pia ni Makamu Mwenyekiti wa Baraza hilo alisema serikali imeweka mkakati wa pamoja wa kuhakikisha maeneo ambayo ajali zimekuwa zikitokea mara kwa mara kwa kufanyisha maboresho ya hali ya juu kote nchini.Naye Kamanda wa Kikosi cha Usalama Barabarani ambaye ndiye Katibu wa baraza hilo, Fortunatus Muslimu alisema Jeshi la Polisi litaendelea kutumia njia mbalimbali za kudhibiti ajali ikiwa ni pamoja na askari wake kujificha.Julai 29, mwaka huu, watu wawili walikufa kwa ajali ya gari la serikali iliyotokea katika eneo la Minkoto, Kijiji cha Kalembela wilayani Chato mkoani Geita, akiwamo Ofisa Habari wa Wizara ya Viwanda na Biashara, Shadrack Sagati na mwananchi mmoja, Semeni Kibiriti 36.Ajali hiyo ilitokea wakati dereva wa gari namba STK 9565 aina ya Toyota Land Cruiser V8, kupinduka wakati dereva alipomkwepa mpita njia, Happiness James 7, aliyekatiza barabarani ghafla wilayani Chato, Mkoa wa Geita.Kutokana na ajali hiyo, watumishi wa wizara hiyo akiwemo Naibu Katibu Mkuu, Ludovick Nuhiye, Mchumi Nickson Matembo, Mkaguzi Mkuu wa Ndani, Yusuph Mbwalwa na dereva, Lucas walilazwa katika Hospitali ya Mkoa wa Geita wakipatiwa matibabu.Aidha alfajiri ya Agosti 4, mwaka huu, Waziri wa Maliasili na Utalii, Dk Hamisi Kigwangalla alipata ajali akitokea Arusha katika eneo la Magugu huku Ofisa Habari wa wizara hiyo Hamza Temba akipoteza maisha papo hapo.Jumapili iliyopita, gari aina ya STK 8925 Mitsubishi Pajero mali ya Wizara ya Kilimo lililokuwa linatoka Dodoma kwenda Shinyanga liligongana na lori lenye namba za usajili RAC 152 Y mali ya Mount Meru Millers lililokuwa linatoka Kigali kwenda Dar es Salaam mkoani Singida na kusababisha vifo vya maofisa watano.  <topic>: KITAIFA 